Κυριάκος Βελόπουλος

Ο **Κυριάκος Βελόπουλος** (Έσσεν, Γερμανία, 24 Οκτωβρίου 1965) είναι Έλληνας πολιτικός, δημοσιογράφος, ιστορικός, συγγραφέας και εκδότης, ιδρυτής και πρόεδρος της Ελληνικής Λύσης. Στο παρελθόν διετέλεσε βουλευτής Β΄ Θεσσαλονίκης με τον Λαϊκό Ορθόδοξο Συναγερμό.

## Βιογραφικά στοιχεία
Γεννήθηκε στις 24 Οκτωβρίου του 1965 στη Δυτική Γερμανία, με καταγωγή από την Αξό και τον Παλαιό Μυλότοπο Πέλλας, από αγροτική προσφυγική οικογένεια με ρίζες από την Καππαδοκία και τον Πόντο. Σε μικρή ηλικία επέστρεψε στην Ελλάδα και αποφοίτησε από το Λύκειο Δενδροποτάμου της Θεσσαλονίκης, ενώ αργότερα σπούδασε στην ιδιωτική σχολή δημοσιογραφίας του «Κέντρου Ελευθέρων Φιλοσοφικών Κοινωνικών Σπουδών» ως υπότροφος. Το 2013 ολοκλήρωσε προπτυχιακές σπουδές και το 2016 μεταπτυχιακές σπουδές με αντικείμενο την Ιστορία, την Αρχαιολογία και τον Ελληνικό Πολιτισμό στο Ανοικτό Πανεπιστήμιο Κύπρου. Από το 2017 πραγματοποιεί διδακτορική διατριβή στο Πανεπιστήμιο της Σόφιας.

Ως δημοσιογράφος έχει παρουσιάσει διάφορες τηλεοπτικές εκπομπές, σε περιφερειακούς τηλεοπτικούς σταθμούς. Οι πιο γνωστές εκπομπές που έχει συμμετάσχει είναι τα «Ελληνόραμα», «Αποκαλυπτικό Δελτίο», «Ανατρεπτικό Δελτίο» στο Extra Channel 3, και «Κόντρα και Ρήξη» στο Alert TV. Ομιλεί αγγλικά και γερμανικά.

Διατηρεί καθημερινή εκπομπή στο ραδιοφωνικό σταθμό της Θεσσαλονίκης Focus FM, και την τηλεοπτική εκπομπή ενημέρωσης και τηλεμάρκετινγκ «Κόντρα και Ρήξη» στον τηλεοπτικό σταθμό Alert TV. Μαζί με τη σύζυγό του και τον αδερφό της, ο Βελόπουλος είναι ιδιοκτήτης των εκδόσεων Κάδμος, που εκδίδουν τα βιβλία του και πωλούν προϊόντα που προβάλλει στην τηλεοπτική του εκπομπή.

Είναι παντρεμένος με την Όλγα Πετροπούλου και έχουν μία κόρη. Αδελφός του είναι ο δημοσιογράφος και πρώην βουλευτής της Νέας Δημοκρατίας, Δημήτρης Βενιέρης - Βελόπουλος.

## Πολιτική σταδιοδρομία
Έχει δηλώσει ότι ως νέος υπήρξε μέλος της Νεολαίας ΠΑΣΟΚ. Πολιτεύτηκε με τον ΛΑ.Ο.Σ., με τον οποίο ήταν υποψήφιος βουλευτής στις εθνικές εκλογές του 2004, λαμβάνοντας 5.700 ψήφους, ωστόσο δεν κατάφερε να εκλεγεί, καθότι ο ΛΑ.Ο.Σ. έμεινε κάτω από το όριο του 3%. Στις αυτοδιοικητικές εκλογές του 2006, διεκδίκησε τη νομαρχία Πέλλας, λαμβάνοντας 7.903 ψήφους και κατετάγη τρίτος με ποσοστό 7,1%. 

Στις βουλευτικές εκλογές του 2007, ο Κυριάκος Βελόπουλος εξελέγη βουλευτής στη Β΄ Θεσσαλονίκης με τον ΛΑ.Ο.Σ., ο οποίος εισήλθε στη Βουλή λαμβάνοντας 3,79% και 10 έδρες. Ο Κυριάκος Βελόπουλος ήταν ένας από τους αναγνωρίσιμους βουλευτές του ΛΑΟΣ που εξελέγησαν το 2007, με προηγούμενη δημόσια παρουσία στα μέσα ενημέρωσης. Η περίπτωση του εντασσόταν στο φαινόμενο ανάδειξης νέων πολιτικών σχηματισμών από τον συντηρητικό χώρο.

Στις βουλευτικές εκλογές 2009, εξελέγη και πάλι βουλευτής Β΄ Θεσσαλονίκης. Ο Βελόπουλος είχε ήδη αναδειχθεί για τις παραδοσιακές του απόψεις σε θέματα ιστορίας και εθνικής σημασίας, καθώς και για την ενεργή του ενασχόληση με ζητήματα που αφορούν την περιοχή της Μακεδονίας. Ο Βελόπουλος επιλέχθηκε από τον ΛΑΟΣ ως υποψήφιος για την περιφέρεια Κεντρικής Μακεδονίας στις αυτοδιοικητικές εκλογές του 2010, εν μέσω εσωκομματικών διαφορών στον χώρο της Κεντροδεξιάς. Διεκδίκησε την περιφέρεια και τελικά κατέλαβε την τέταρτη θέση ανάμεσα σε οκτώ υποψηφίους. 

Το 2011 υποστήριξε τη συγκυβέρνηση του Λουκά Παπαδήμου στην οποία συμμετείχε και το ΛΑ.Ο.Σ. με διάφορα στελέχη του, ενώ τον Φεβρουάριο του 2012 απείχε από την ψήφιση του Β΄ Μνημονίου μαζί με την πλειοψηφία των βουλευτών του ΛΑ.Ο.Σ. (εξαίρεση αποτέλεσαν οι Άδωνις Γεωργιάδης και Μάκης Βορίδης που υπερψήφισαν τα νέα μέτρα και ακολούθως διεγράφησαν από το κόμμα). Στις 20 Μαΐου 2012 αποχώρησε μαζί με άλλα στελέχη, διαμαρτυρόμενος για την συμπεριφορά οπαδών του κόμματος σε πρώην βουλευτές και δύο μέρες μετά προσχώρησε στη Νέα Δημοκρατία, ωστόσο αρνήθηκε να κατέβει σε εκλογικές διαδικασίες ως μέλος της, λόγω διαφόρων αντιδράσεων. Το 2015 τελικώς αποχώρησε από αυτήν, με σκοπό τη δημιουργία νέου κόμματος.

Από το 2016 είναι πρόεδρος του κόμματος Ελληνική Λύση, με το οποίο το 2019 εξελέγη ευρωβουλευτής λαμβάνοντας ποσοστό 4,18% και βουλευτής λαμβάνοντας ποσοστό 3,70%, κερδίζοντας έτσι 10 έδρες στη Βουλή των Ελλήνων.

### Απόψεις

Τον Μάιο του 2018, εκπροσωπώντας το κόμμα της Ελληνικής Λύσης, αναφέρθηκε στην επίθεση που δέχθηκε ο δήμαρχος Θεσσαλονίκης Γιάννης Μπουτάρης, λέγοντας ότι «*πρέπει να σταματήσει η αστική ευγένεια με αστείους, επικίνδυνους πολιτικούς. Ο κ. Μπουτάρης εχθές είναι ο ηθικός αυτουργός των όσων έγιναν*».

Λίγο μετά την εκλογή του στο Ευρωπαϊκό κοινοβούλιο το 2019, υποστήριξε τη κατασκευή τείχους στα σύνορα του Έβρου με σκοπό τη προστασία τους από μετανάστες, καθώς και την επαναφορά της θανατικής ποινής στην Ελλάδα.

Τον Ιούλιο του 2019, λίγες ημέρες μετά την είσοδό του στο Ελληνικό Κοινοβούλιο και με αφορμή την απόφαση της ουκρανικής κυβέρνησης για χημικό ευνουχισμό των παιδεραστών, πρότεινε τη διενέργεια δημοψηφίσματος με θέμα τις ποινές για τρεις κατηγορίες εγκλημάτων: την παιδεραστία, το δουλεμπόριο και το εμπόριο ναρκωτικών. Οι επιλογές που προτείνει προς ψήφιση είναι η θανατική ποινή και η ισόβια κάθειρξη, ενώ για την περίπτωση της παιδεραστίας προτείνει επιπλέον τον χημικό ευνουχισμό. Σε άλλα ζητήματα έχει ταχθεί υπέρ της ανάπτυξης του πρωτογενούς τομέα και της κατάργησης της βουλευτικής ασυλίας.

Σε ένα βιβλίο του, συγκατέλεξε τον Γεώργιο Γεωργαλά, κύριο κυβερνητικό εκπρόσωπο κατά την περίοδο της Χούντας και μετέπειτα θεωρητικό της άκρας δεξιάς, στους «πνευματικούς δασκάλους» του, τον οποίο χρησιμοποίησε ως κύρια πηγή. Ο Γεωργαλάς έχει εκδώσει πολλά ιστορικά βιβλία (τα οποία επικρίνονται ως παραϊστορικά), που χρησιμοποιούν σχήματα του γερμανικού εθνικοσοσιαλισμού στην παρουσίαση της ελληνικής ιστορίας.

### Πανδημία του Κορονοϊού
Ο Βελόπουλος είχε ταχθεί κατά της χρήσης μάσκας σε παιδιά κάτω των 12 ετών, είχε κατηγορήσει τους επιστήμονες για «αντιφατικές» απόψεις και πως δεν έπεισαν για τη χρήση μάσκας σε παιδιά. Ανέφερε επίσης πως η χρήση μάσκας μπορεί να έχει αντίκτυπο στη μάθηση και στην ψυχοκοινωνική ανάπτυξη των παιδιών, κάτι το οποίο θα πρέπει να συνυπολογιστεί, ενώ έκανε λόγο για «αρχή του φασισμού» όταν κάποιος επιχειρεί να διαφωνήσει με όσα λένε οι επιστήμονες.

Τον Αύγουστο του 2020, ο Βελόπουλος υποστήριζε ότι «δεν υπάρχει εμβόλιο». Σε δηλώσεις του τον Νοέμβριο κατέκρινε την κυβέρνηση για την παραγγελία 25 εκατομμυρίων δόσεων εμβολίων κατά του ιού λέγοντας πως «δεν υπάρχουν μελέτες (για τα εμβόλια)», ενώ έκανε αναφορές σε λαθρομετανάστες, αφού ο αριθμός δόσεων που παραγγέλθηκε ξεπερνάει κατά πολύ τον πληθυσμό της χώρας, και άφησε υπονοούμενα για πιθανή δωροδόκηση των επιστημόνων που προωθούν το εμβόλιο. Υποστήριξε επίσης πως υπάρχουν επιστήμονες με ενστάσεις και ότι χρειάζονται δοκιμές τριών ετών, σε αντίθεση των 7-8 μηνών που έχουν γίνει, κάνοντας λόγο για εκμετάλλευση του πληθυσμού ως πειραματόζωα.

Άσκησε κριτική στην κυβέρνηση μιλώντας για ελλιπή εκπαίδευση των κλινικαρχών και ανεπαρκείς Μονάδες Εντατικής Θεραπείας (ΜΕΘ), ενώ χαρακτήρισε επίσης την είσοδο δημοσιογράφων στις ΜΕΘ ως «έγκλημα». Επίσης, σε συνέντευξή του κατέκρινε το πρώτο λοκντάουν, αλλά και το ανεξέλεγκτο άνοιγμα του τουρισμού το καλοκαίρι του 2020.

Σε ομιλία του στο βήμα της Βουλής στις 15 Ιανουαρίου 2021, ο Κυριάκος Βελόπουλος τοποθετήθηκε κατά της υποχρεωτικότητας ως προς τα εμβόλια, αναφέρθηκε στο ζήτημα των ανθρώπων με αυτοάνοσα νοσήματα που ισχυρίστηκε πως «δεν μπορούν να εμβολιαστούν», και κατέκρινε την κυβέρνηση για την αναλογία βασικού μισθού με πρόστιμο για μη χρήση μάσκας, σε σχέση με άλλες χώρες. Έχει χαρακτηρίσει τον εαυτό του και την Ελληνική Λύση ως μη αντιεμβολιαστές και κατά πρακτικών επιβολής, ισχυριζόμενος παράλληλα ότι τα εμβόλια είναι αμφιβόλου ποιότητας και αποκλειστικά προληπτικά. Ο Βελόπουλος έχει επίσης ταχθεί κατά του δικαστικού ακαταδίωκτου για τα μέλη της Επιτροπής Λοιμωξιολόγων.

## Κριτική
Έχει δεχθεί κριτική για τη ρητορική, και την ιδεολογία του, ενώ πολλοί από τους ισχυρισμούς σε ιστορικά, πολιτικά και ιατρικά ζητήματα αμφισβητούνται, με τον ίδιο να δημιουργεί συχνά αντιπαραθέσεις για όσα υποστηρίζει.

### Παραπλάνηση του τηλεοπτικού κοινού
Επί σειρά ετών παρουσιάζει τηλεοπτικές εκπομπές, οι οποίες εμφανίζουν σταθερό μοτίβο ειδησεογραφίας (εθνικά, διεθνή γεωπολιτικά ζητήματα και μεταναστευτικό) στην οποία παρεμβάλλονται τηλεπωλήσεις προϊόντων όπως συμπληρώματα διατροφής, βιβλία, είδη εναλλακτικής ιατρικής και άλλα.

Με τις εν λόγω εκπομπές έχει κατηγορηθεί ότι επιδιώκει την παραπλάνηση του τηλεοπτικού κοινού, καθώς και τη διάδοση ψευδών ειδήσεων και θεωριών συνωμοσίας. Μεταξύ άλλων έχει υποστηρίξει πως η Ελλάδα πληρώνει μετανάστες για να επισκέπτονται οίκους ανοχής, καθώς και μια σειρά διαφόρων αστήρικτων θεωριών σχετικά με το περιβάλλον, τη διεθνή πολιτική και τη δημόσια υγεία.

#### Ψευδεπίγραφες επιστολές του Ιησού Χριστού
Το 2014 παρουσίασε στην εκπομπή του χειρόγραφες επιστολές, οι οποίες, σύμφωνα με τον ίδιο, ήταν γραμμένες από τον Ιησού Χριστό. Το συγκεκριμένο γεγονός συζητήθηκε από ελληνικά ΜΜΕ και πολιτικούς, που χαρακτήρισαν τις επιστολές «απαράδεκτες», και έκαναν λόγο για απόπειρα παραπληροφόρησης των τηλεθεατών. Οι επιστολές που αναρτήθηκαν προς πώληση, είναι χειρόγραφα της Μονής Διονυσίου από το 1420, και η ακαδημαϊκή κοινότητα συμφωνεί πως πρόκειται για ψευδεπίγραφα. Αρχικά, διέψευσε ότι τις πωλούσε, ενώ παράλληλα αργότερα ο ίδιος παραδέχθηκε την ύπαρξη των συγκεκριμένων επιστολών αναφέροντας σε συνέντευξη του: «*Είναι γεγονός ότι υπάρχουν χειρόγραφα του Ιησού, δεν το παίρνω πίσω ως ιστορικός*», και έκανε λόγο για «ημιμάθεια» των επικριτών του.

#### Κρέμα κατά του κορονοϊού
Σε εκπομπή που προβλήθηκε τον Μάρτιο του 2020, την περίοδο που η Ελλάδα αντιμετώπιζε την πανδημία του κορονοϊού, ο Βελόπουλος διαφήμισε αντισηπτικό, το οποίο βάσει ισχυρισμών του, είχε την δυνατότητα να προστατεύει τους ανθρώπους από τον ιό. Η πώληση του συγκεκριμένου προϊόντος επικρίθηκε από μέσα ενημέρωσης και Έλληνες πολίτες, που ισχυρίστηκαν πως τα αντισηπτικά δεν προστατεύουν από τη διάδοση του ιού και έκαναν λόγο για αισχροκέρδεια. Λίγες ημέρες μετά τα δημοσιεύματα, υπήρξε εισαγγελική παρέμβαση. Το ΕΣΡ απέδωσε συνολικά πρόστιμα ύψους 730.000 ευρώ σε 25 περιφερειακούς σταθμούς που μετέδωσαν τα συγκεκριμένα προϊόντα, ενώ ο Βελόπουλος αντέδρασε υποστηρίζοντας αφενός ότι τα πρόστιμα στους σταθμούς δεν δικαιολογούνταν από τον νόμο και αφετέρου πως ο ίδιος και η Ελληνική Λύση αποτελούν στόχο συγχρονισμένων επιθέσεων.

### Δικαστικές υποθέσεις
Ο Βελόπουλος καταδικάστηκε με την απόφαση 1375-1376/1999 του Εφετείου Θεσσαλονίκης σε τέσσερις μήνες φυλάκιση με τριετή αναστολή για υπεξαίρεση ποσού 1.440.000 δραχμών από διαφημίσεις που έμπαιναν στον τηλεοπτικό σταθμό "ΤV Θεσσαλονίκη". Το 2011 ο Κυριάκος Βελόπουλος κατηγόρησε τον εκπαιδευτικό Παύλο Αντωνόπουλο ως «*προβοκάτορα που διαλύει τις εργατικές συγκεντρώσεις καθοδηγώντας τους "κουκουλοφόρους" και δίνοντάς τους εντολές να επιτίθενται στη Βουλή και στους αστυνομικούς με μολότοφ*». Το 2014, ο εκπαιδευτικός κατέθεσε αγωγή εναντίον του, με συνέπεια να καταδικαστεί για συκοφαντική δυσφήμιση με πρόστιμο ύψους 15.000 ευρώ, ενώ του απαγορεύτηκε να αναφέρει το όνομα του εκπαιδευτικού.

### Σχέσεις με τον Μάρκο Καραμπέρη
To 2012 επικρίθηκε για διασυνδέσεις με τον επικεφαλής εγκληματικής οργάνωσης Μάρκο Καραμπέρη, ο οποίος αργότερα καταδικάστηκε σε φυλάκιση 11 ετών. Στο παρελθόν ο Μάρκος Καραμπέρης συμμετείχε στον πολιτικό συνδυασμό του Κυριάκου Βελόπουλου με το ΛΑΟΣ ως υποψήφιος αντιπεριφερειάρχης Ημαθίας.

## Συγγραφικό έργο
Έχει συγγράψει τα εξής βιβλία:
*«*Αλέξανδρος, ο μέγιστος των Ελλήνων*» (Κάδμος, 1998)
*«*Η Ελλάδα αιμορραγεί*» (Ιστοριογνωσία, 1998)
*«*Αυτοί είναι οι Τούρκοι*» (Ιστοριογνωσία, 1999)
*«*Αριστοτέλους: Αθηναίων Πολιτεία*» (Ιστοριογνωσία, 1999)
*«*Παγκοσμιοποίηση*» (Κάδμος, 2001)
*«*Θάνατος του έθνους*» (Κάδμος, 2002)
*«*Ελλήνων προϊστορία*» (Κ. Βελόπουλος - Ν. Μάρκου, Κάδμος, 2002)
*«*Ιησούς και Δίας. Ορθοδοξία και Δωδεκάθεο. Εκάς οι βέβηλοι*» (Κάδμος, 2003)
*«*Όλοι οι αρχαίοι Έλληνες ήταν ομοφυλόφιλοι - Το μεγάλο ψέμα*» (Κ. Βελόπουλος - Η. Γερακέας, Κάδμος, 2003)
*«*Περί Ελλήνων αγωγής*» (Κ. Βελόπουλος - Η. Αθανασόπουλος, Κάδμος, 2004)
*«*Οι σαρκοφάγοι της Δημοκρατίας και του Ελληνισμού*» (Κάδμος, 2005)
*«*Ελλήνων μυστικά*» (Κάδμος, 2008)
*«*Μακεδονία και ύβρεις*» (Κάδμος, 2008)
*«*Αυτή είναι η βουλή*» (Κάδμος, 2008)
*«*Η Ελλάδα στην παγκόσμια σκακιέρα της γεωπολιτικής*» (Κάδμος, 2009)
*«*Η Ελλάδα του 21ου Αιώνα*» (Κάδμος, 2009)
*«*Χρεοκοπία και Κερδοσκόποι*» (Κάδμος, 2011)
*«*Υπάρχει λύση για την κρίση*» (Κάδμος, 2012)
*«*Λεφτά υπάρχουν;*» (Κάδμος, 2012)
*«*Η επόμενη ημέρα*» (Κάδμος, 2012)
*«*Η Ελλάδα στη δίνη της παγκόσμιας σκακιέρας*» (Κάδμος, 2013)
*«*Πλανητικός μετασχηματισμός και Ελλάδα*» (Κάδμος, 2014)
*«*Η Ελλάδα της κρίσης*» (Κάδμος, 2014)
*«*Πριν το Τσουνάμι της Ελλάδας*» (Κάδμος, 2014)
*«*Υπόγειος παγκόσμιος πόλεμος*» (Κάδμος, 2015)
*«*Το 4ο Ράιχ είναι εδώ*» (Κάδμος, 2015)
*«*Η Ρωσία του Πούτιν*» (Κάδμος, 2015)
*«*Τύμβος Καστά Αμφίπολη*» (Κάδμος, 2015)
*«*ΗΠΑ φίλος ή εχθρός;*» (Κάδμος, 2017)

## Παραπομπές


Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα
Κατηγορία:Έλληνες πολιτικοί του 21ου αιώνα
Κατηγορία:Έλληνες αρχηγοί κομμάτων
Κατηγορία:Βουλευτές εκλεγμένοι με την Ελληνική Λύση
Κατηγορία:Ευρωβουλευτές εκλεγμένοι με την Ελληνική Λύση
Κατηγορία:Πρόεδροι Παρατάξεων Περιφέρειας Κεντρικής Μακεδονίας
Κατηγορία:Περιφερειακοί Σύμβουλοι Κεντρικής Μακεδονίας
Κατηγορία:Βουλευτές Β΄ Θεσσαλονίκης
Κατηγορία:Βουλευτές εκλεγμένοι με τον ΛΑΟΣ
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Βουλευτές Λάρισας
Κατηγορία:Βουλευτές Β3΄ Νότιου Τομέα Αθηνών
Κατηγορία:Ελληνική Λύση
Κατηγορία:Έλληνες ιστορικοί
Κατηγορία:Έλληνες συγγραφείς του 20ού αιώνα
Κατηγορία:Έλληνες αρχαιολόγοι
Κατηγορία:Έλληνες εκδότες
Κατηγορία:Καππαδόκες Έλληνες
Κατηγορία:Ποντιακός Ελληνισμός